**Zecimalele lunii**

*Angi Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cu o mie de cai

poți cumpăra o scară spre cer

dar liniștea cu glas de greier

nu o poți hașura

stând la fereastra ovală a cerului

cu pintenii înfipți în talazul ierbii

câte secunde dorm în lanul de veghe

șchioape de infinitul o sau de interminabilul a?

număr stelele care înrămează cerul

unde se scaldă luna rotundă ca o zecimală

vor apune iubiri în filigran

iar noi vom sparge fosforul secundelor

mângâind coama cuvintelor

ce îmi flutură peste umeri

respir sarea albă

pe lună plină

/sepie a mărilor înstelate/

cine își va înneca sorții

cine aburul nopții îl va ancora lângă mal?